CELEX: 32019D1276
Language: el
Date: 2019-07-29 00:00:00
Title: Εκτελεστική απόφαση (ΕΕ) 2019/1276 της Επιτροπής, της 29ης Ιουλίου 2019, η οποία καταργεί την εκτελεστική απόφαση 2012/627/ΕΕ της Επιτροπής για την αναγνώριση του νομοθετικού και εποπτικού πλαισίου της Αυστραλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (Κείμενο που παρουσιάζει ενδιαφέρον για τον ΕΟΧ)

30.7.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 201/17
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1276 ΤΗΣ ΕΠΙΤΡΟΠΗΣ
         της 29ης Ιουλίου 2019
         η οποία καταργεί την εκτελεστική απόφαση 2012/627/ΕΕ της Επιτροπής για την αναγνώριση του νομοθετικού και εποπτικού πλαισίου της Αυστραλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1) και ιδίως το άρθρο 5 παράγραφος 6,
         Εκτιμώντας τα ακόλουθα:
         
                     (1)
                  
                  
                     Δυνάμει του άρθρου 5 παράγραφος 6 του κανονισμού (ΕΚ) αριθ. 1060/2009 η Επιτροπή εξουσιοδοτείται να εκδώσει απόφαση ισοδυναμίας δια της οποίας αναγνωρίζει ότι το νομοθετικό και εποπτικό πλαίσιο τρίτης χώρας εξασφαλίζει ότι οι οργανισμοί αξιολόγησης πιστοληπτικής ικανότητας («ΟΑΠΙ») που είναι εγκεκριμένοι ή εγγεγραμμένοι στην εν λόγω τρίτη χώρα συμμορφώνονται προς νομικά δεσμευτικές απαιτήσεις οι οποίες είναι ισοδύναμες με τις απορρέουσες από τον εν λόγω κανονισμό και υπόκεινται σε αποτελεσματική εποπτεία και επιβολή στην εν λόγω τρίτη χώρα. Για να θεωρηθεί ισοδύναμο το νομοθετικό και εποπτικό πλαίσιο, πρέπει να πληροί τουλάχιστον τις προϋποθέσεις που ορίζονται στο άρθρο 5 παράγραφος 6 του κανονισμού (ΕΚ) αριθ. 1060/2009.
                  
               
                     (2)
                  
                  
                     Στις 5 Οκτωβρίου 2012, η Επιτροπή εξέδωσε την εκτελεστική απόφαση 2012/627/ΕΕ (2), σημειώνοντας ότι οι τρεις αυτές προϋποθέσεις πληρούνται και θεωρώντας το νομοθετικό και εποπτικό πλαίσιο της Αυστραλίας για τους ΟΑΠΙ ως ισοδύναμο με τις απαιτήσεις του κανονισμού (ΕΚ) αριθ. 1060/2009 που ίσχυε τότε.
                  
               
                     (3)
                  
                  
                     Το νομοθετικό και εποπτικό πλαίσιο της Αυστραλίας εξακολουθεί να πληροί τις τρεις προϋποθέσεις που προβλέπονταν αρχικά στο άρθρο 5 παράγραφος 6 του κανονισμού (ΕΚ) αριθ. 1060/2009. Ο κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου (3) εισήγαγε πρόσθετες απαιτήσεις για τους ΟΑΠΙ που είναι εγγεγραμμένοι στην Ένωση, με αποτέλεσμα να καταστεί αυστηρότερο το νομικό και εποπτικό καθεστώς για τους εν λόγω ΟΑΠΙ. Αυτές οι πρόσθετες απαιτήσεις περιλαμβάνουν κανόνες για τις προοπτικές αξιολόγησης, τη διαχείριση συγκρούσεων συμφερόντων, τις απαιτήσεις εμπιστευτικότητας, την ποιότητα των μεθοδολογιών αξιολόγησης, καθώς και την παρουσίαση και κοινοποίηση των αξιολογήσεων πιστοληπτικής ικανότητας.
                  
               
                     (4)
                  
                  
                     Σύμφωνα με το άρθρο 2 δεύτερο εδάφιο περίπτωση 1) στοιχείο β) του κανονισμού (ΕΕ) αριθ. 462/2013, οι πρόσθετες απαιτήσεις ισχύουν για τους σκοπούς της αξιολόγησης της ισοδυναμίας των νομικών και εποπτικών πλαισίων τρίτων χωρών από την 1η Ιουνίου 2018.
                  
               
                     (5)
                  
                  
                     Στο πλαίσιο αυτό, στις 13 Ιουλίου 2017, η Επιτροπή ζήτησε τη συμβουλή της Ευρωπαϊκής Αρχής Κινητών Αξιών και Αγορών («ESMA») σχετικά με την ισοδυναμία του νομοθετικού και εποπτικού πλαισίου της Αυστραλίας, μεταξύ άλλων, με τις πρόσθετες αυτές απαιτήσεις που θεσπίστηκαν με τον κανονισμό (ΕΕ) αριθ. 462/2013 και την απόφασή της σχετικά με το ουσιώδες τυχόν διαφορών.
                  
               
                     (6)
                  
                  
                     Στην τεχνική συμβουλή της, που δημοσιεύθηκε στις 17 Νοεμβρίου 2017, η ESMA κατέληξε στο συμπέρασμα ότι το νομοθετικό και εποπτικό πλαίσιο της Αυστραλίας δεν περιλαμβάνει επαρκείς διατάξεις που να μπορούν να ανταποκριθούν στους στόχους των πρόσθετων απαιτήσεων που θέσπισε ο κανονισμός (ΕΕ) αριθ. 462/2013.
                  
               
                     (7)
                  
                  
                     Το άρθρο 3 παράγραφος 1 σημείο κγ) εισάγει έναν ορισμό της προοπτικής αξιολόγησης και ο κανονισμός (ΕΚ) αριθ. 1060/2009 επεκτείνει πλέον ορισμένες απαιτήσεις που ισχύουν για τις αξιολογήσεις πιστοληπτικής ικανότητας στις προοπτικές αξιολόγησης. Το νομοθετικό και εποπτικό πλαίσιο της Αυστραλίας δεν αναγνωρίζει ρητά τις προοπτικές αξιολόγησης, αλλά η Επιτροπή Κινητών Αξιών και Επενδύσεων της Αυστραλίας εκτιμά ότι οι προοπτικές αξιολόγησης εμπίπτουν στον ορισμό της «συμβουλής για χρηματοπιστωτικό προϊόν» και επομένως υπόκεινται στις ίδιες απαιτήσεις με τις αξιολογήσεις πιστοληπτικής ικανότητας.
                  
               
                     (8)
                  
                  
                     Προκειμένου να ενισχυθεί η αντίληψη περί ανεξαρτησίας των οργανισμών αξιολόγησης πιστοληπτικής ικανότητας έναντι των αξιολογούμενων οντοτήτων, ο κανονισμός (ΕΕ) αριθ. 462/2013 επεκτείνει στο άρθρο 6 παράγραφος 4 και στα άρθρα 6α και 6β του κανονισμού (ΕΚ) αριθ. 1060/2009 τους κανόνες σχετικά με τις συγκρούσεις συμφερόντων στις συγκρούσεις συμφερόντων που προκαλούνται στις περιπτώσεις μετόχων ή μελών που κατέχουν σημαντική θέση εντός του ΟΑΠΙ. Το νομοθετικό και εποπτικό πλαίσιο της Αυστραλίας απαιτεί από τους ΟΑΠΙ να διαθέτουν κατάλληλες ρυθμίσεις για τη διαχείριση των συγκρούσεων συμφερόντων που προκύπτουν κατά την άσκηση των επιχειρηματικών τους δραστηριοτήτων. Εντούτοις, δεν περιλαμβάνει ρητή πρόβλεψη για τις συγκρούσεις συμφερόντων που αφορούν τους μετόχους. Κατά συνέπεια, δεν υπάρχουν παρόμοιες απαιτήσεις οι οποίες να απαγορεύουν σε έναν ΟΑΠΙ να εκδίδει αξιολόγηση πιστοληπτικής ικανότητας για οικονομική οντότητα η οποία κατέχει πάνω από το 10 % των μετοχών του ή να παρέχει συμβουλευτικές υπηρεσίες σε οικονομική οντότητα η οποία κατέχει πάνω από το 5 % των μετοχών του.
                  
               
                     (9)
                  
                  
                     Ο κανονισμός (ΕΕ) αριθ. 462/2013 εισάγει νέες διατάξεις για να διασφαλιστεί ότι οι εμπιστευτικές πληροφορίες χρησιμοποιούνται μόνο για σκοπούς που σχετίζονται με δραστηριότητες αξιολόγησης πιστοληπτικής ικανότητας και προστατεύονται από απάτη, κλοπή ή κατάχρηση. Για τον σκοπό αυτό, το άρθρο 10 παράγραφος 2α του κανονισμού (ΕΚ) αριθ. 1060/2009 απαιτεί από τους ΟΑΠΙ να αντιμετωπίζουν όλες τις αξιολογήσεις πιστοληπτικής ικανότητας, τις προοπτικές αξιολόγησης και τις σχετικές πληροφορίες ως εμπιστευτικές πληροφορίες μέχρις ότου κοινοποιηθούν στο κοινό. Το νομοθετικό και εποπτικό πλαίσιο της Αυστραλίας προβλέπει λεπτομερείς απαιτήσεις σχετικά με τα μέτρα που πρέπει να λαμβάνουν οι ΟΑΠΙ για την προστασία των εμπιστευτικών πληροφοριών που αφορούν τους εκδότες. Εφαρμόζεται επομένως αξιόπιστο πλαίσιο για την προστασία κατά της κατάχρησης εμπιστευτικών πληροφοριών.
                  
               
                     (10)
                  
                  
                     Ο κανονισμός (ΕΕ) αριθ. 462/2013 αποσκοπεί στην αύξηση του επιπέδου διαφάνειας και ποιότητας των μεθοδολογιών αξιολόγησης. Εισάγει στο παράρτημα Ι ενότητα Δ υποενότητα Ι παράγραφος 3 του κανονισμού (ΕΚ) αριθ. 1060/2009 υποχρέωση για τους ΟΑΠΙ να παρέχουν στην αξιολογούμενη οντότητα δυνατότητα να επισημαίνει τυχόν αντικειμενικά λάθη πριν από τη δημοσίευση της αξιολόγησης πιστοληπτικής ικανότητας ή της προοπτικής αξιολόγησης. Το νομοθετικό και εποπτικό πλαίσιο της Αυστραλίας δεν απαιτεί ρητά από τους ΟΑΠΙ να ενημερώνουν την αξιολογούμενη οντότητα για την αξιολόγηση πιστοληπτικής ικανότητας πριν από τη δημοσίευσή της. Αντ' αυτού, το νομοθετικό και εποπτικό πλαίσιο της Αυστραλίας προβλέπει ότι οι ΟΑΠΙ ενημερώνουν την αξιολογούμενη οντότητα μόνο όταν είναι «εφικτό και σκόπιμο» χωρίς να καθορίζει ελάχιστο χρόνο απάντησης.
                  
               
                     (11)
                  
                  
                     Ο κανονισμός (ΕΕ) αριθ. 462/2013 εισάγει διασφαλίσεις στο άρθρο 8 παράγραφος 5α, παράγραφος 6 περιπτώσεις αα) και αβ) και παράγραφος 7 του κανονισμού (ΕΚ) αριθ. 1060/2009 προκειμένου να διασφαλιστεί ότι οποιαδήποτε τροποποίηση των μεθοδολογιών αξιολόγησης δεν θα έχει ως αποτέλεσμα λιγότερο αυστηρές μεθοδολογίες. Το νομοθετικό και εποπτικό πλαίσιο της Αυστραλίας απαιτεί να ενημερώνονται οι αξιολογούμενες οντότητες που επηρεάζονται από τυχόν αλλαγή μεθοδολογίας. Εντούτοις, δεν απαιτείται από τους ΟΑΠΙ να διαβουλεύονται με τους συμμετέχοντες στην αγορά προτού επιφέρουν ουσιώδη αλλαγή σε μεθοδολογία, να κοινοποιούν στην εποπτική αρχή ή να δημοσιεύουν στους δικτυακούς τους τόπους τυχόν σφάλματα που εντοπίστηκαν σε μεθοδολογία αξιολόγησης.
                  
               
                     (12)
                  
                  
                     Ο κανονισμός (ΕΕ) αριθ. 462/2013 ενισχύει τις απαιτήσεις σχετικά με την παρουσίαση και κοινοποίηση των αξιολογήσεων πιστοληπτικής ικανότητας. Σύμφωνα με το άρθρο 8 παράγραφος 2 και το παράρτημα Ι ενότητα Δ υποενότητα Ι παράγραφος 2α του κανονισμού (ΕΚ) αριθ. 1060/2009, οι ΟΑΠΙ συνοδεύουν την κοινοποίηση των μεθοδολογιών, των προτύπων και των βασικών παραδοχών αξιολόγησης με σαφείς και ευχερώς κατανοητές κατευθυντήριες γραμμές, που επεξηγούν τις παραδοχές, τις παραμέτρους, τα όρια και τις αβεβαιότητες που περιβάλλουν τα πρότυπα και τις μεθόδους αξιολόγησης που εφαρμόζονται σε αυτού του είδους τις αξιολογήσεις πιστοληπτικής ικανότητας. Σύμφωνα με το νομοθετικό και εποπτικό πλαίσιο της Αυστραλίας, παρότι οι ΟΑΠΙ απαιτείται να γνωστοποιούν εάν μια αξιολόγηση πιστοληπτικής ικανότητας είχε ζητηθεί και εάν η αξιολογούμενη οντότητα συμμετείχε, και να παρέχουν πληροφορίες για τυχόν περιορισμούς των αξιολογήσεων πιστοληπτικής ικανότητας, δεν απαιτείται να παρέχουν τέτοιου είδους κατευθυντήριες γραμμές στο κοινό για τη μεθοδολογία στην οποία βασίζονται οι αξιολογήσεις πιστοληπτικής ικανότητας.
                  
               
                     (13)
                  
                  
                     Προκειμένου να ενισχυθεί ο ανταγωνισμός και να περιοριστούν οι πιθανότητες σύγκρουσης συμφερόντων στον τομέα των ΟΑΠΙ, ο κανονισμός (ΕΕ) αριθ. 462/2013 θεσπίζει μια απαίτηση στο παράρτημα Ι ενότητα Ε υποενότητα ΙΙ του κανονισμού (ΕΚ) αριθ. 1060/2009, σύμφωνα με την οποία η αμοιβή που χρεώνει ο ΟΑΠΙ για την παροχή υπηρεσιών αξιολόγησης πιστοληπτικής ικανότητας και βοηθητικών υπηρεσιών θα πρέπει να μην εισάγει διακρίσεις και να βασίζεται στο πραγματικό κόστος. Ο κανονισμός απαιτεί από τους ΟΑΠΙ να κοινοποιούν ορισμένες χρηματοοικονομικές πληροφορίες. Το νομοθετικό και εποπτικό πλαίσιο της Αυστραλίας απαιτεί από τους ΟΑΠΙ, με εξαίρεση τους μικρούς ΟΑΠΙ, να κοινοποιούν πληροφορίες για τις ροές εσόδων στο κοινό και ορισμένες πληροφορίες στην εποπτική αρχή μέσω ετήσιας έκθεσης. Επιπλέον, δεν απαιτείται από τους ΟΑΠΙ να κοινοποιούν στο κοινό προκαταρκτικές αξιολογήσεις και να δηλώνουν την κλίμακα αμοιβών που εφαρμόζουν ή την αμοιβή που χρεώνουν σε πελάτες της εποπτικής αρχής. Επιπλέον, δεν απαιτείται η αμοιβή που χρεώνεται στους πελάτες να βασίζεται στο κόστος και να μην εισάγει διακρίσεις.
                  
               
                     (14)
                  
                  
                     Λαμβανομένων υπόψη των παραγόντων που εξετάστηκαν, το νομοθετικό και εποπτικό πλαίσιο της Αυστραλίας για τους ΟΑΠΙ δεν πληροί όλες τις προϋποθέσεις ισοδυναμίας που προβλέπονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009. Ως εκ τούτου, δεν μπορεί να θεωρηθεί ισοδύναμο με το νομικό και εποπτικό πλαίσιο που καθιερώθηκε με τον εν λόγω κανονισμό.
                  
               
                     (15)
                  
                  
                     Ως εκ τούτου, η εκτελεστική απόφαση 2012/627/ΕΕ θα πρέπει να καταργηθεί.
                  
               
                     (16)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η εκτελεστική απόφαση 2012/627/ΕΕ καταργείται.
         
         
            Άρθρο 2
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 29 Ιουλίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 302 της 17.11.2009, σ. 1.
         
            (2)  Εκτελεστική απόφαση 2012/627/ΕΕ της Επιτροπής, της 5ης Οκτωβρίου 2012, για την αναγνώριση του νομοθετικού και εποπτικού πλαισίου της Αυστραλίας ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (ΕΕ L 274 της 9.10.2012, σ. 30).
         
            (3)  Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (ΕΕ L 146 της 31.5.2013, σ. 1).